
	Noteikumu (grozījumu) projekts
 Grozījumi Ministru kabineta 2021. gada 15. jūnija noteikumos Nr. 384 "Būvju tehniskās apsekošanas būvnormatīvs LBN 405-21"
	Priekšlikums (VEA - 13.08.2026. - pēc termiņa)
Vēja enerģijas asociācija (VEA) konceptuāli atbalsta mērķi nodrošināt vēja elektrostaciju drošu ekspluatāciju un savlaicīgi konstatēt iespējamu būves tehniskā stāvokļa pasliktināšanos. Vienlaikus VEA aicina, ieviešot regulāras tehniskās apsekošanas prasību vēja elektrostacijām, ņemt vērā nozarē jau pastāvošās tehniskās kontroles un pārbaudes sistēmas.
 
Vēja elektrostacijas ekspluatācijas laikā tiek pakļautas regulārām un sistemātiskām tehniskajām pārbaudēm atbilstoši konkrētās iekārtas ražotāja (OEM) prasībām, ražotāja tehniskās apkopes un inspekciju programmām, sertifikācijas prasībām un piemērojamajiem starptautiskajiem tehniskajiem standartiem. Šo pārbaužu ietvaros vērtē vēja elektrostacijas tehnisko un strukturālais stāvokli, tostarp būtiskus konstrukciju drošuma aspektus.
 
Līdz ar to VEA ieskatā nav pamatoti noteikt pienākumu papildus jau veiktām pārbaudēm obligāti veikt atsevišķu tehnisko apsekošanu tikai tādēļ, lai formāli izpildītu LBN 405-21 prasību, ja jau veiktās pārbaudes pēc sava satura un apjoma nodrošina līdzvērtīgu informāciju par būves tehnisko stāvokli.
 
Aicinām noteikumu projektā skaidri paredzēt, ka LBN 405-21 noteiktās periodiskās tehniskās apsekošanas prasības izpildē var tikt ieskaitīta iepriekš veikta vēja elektrostacijas tehniskā pārbaude, ko veikusi vēja elektrostacijas ražotāja (OEM) organizācija, OEM pilnvarots servisa uzņēmums, sertifikācijas institūcija vai cits atbilstoši kompetents tehniskais eksperts, ja pārbaudes saturs un rezultāti nodrošina LBN 405-21 noteiktajam mērķim atbilstošu būves tehniskā stāvokļa novērtējumu.
 
Vienlaikus VEA aicina paredzēt, ka šādu pārbaudi var veikt arī ārvalstu OEM, tā pilnvarots servisa uzņēmums vai ārvalstīs atbilstoši kvalificēts tehniskais eksperts, un šādas pārbaudes atzīšana par LBN prasības izpildi nav automātiski sasaistāma ar pārbaudes veicēja reģistrāciju Latvijas būvspeciālistu reģistrā vai Latvijas būvspeciālista sertifikāta esību.
 
Šāda pieeja ir būtiska, ņemot vērā vēja enerģijas nozares starptautisko raksturu un to, ka konkrēta vēja turbīnas modeļa tehnisko stāvokli bieži novērtē tieši tās ražotājs vai tā autorizēts servisa uzņēmums. Šo ekspertu kompetence ir tieši saistīta ar konkrētās turbīnas konstrukciju, tehnoloģiju, ražotāja noteiktajām pārbaudes metodēm un ekspluatācijas prasībām.
Piedāvātā redakcija
-
	Nav ņemts vērā
Ņemot vērā, ka vēja elektrostacijas ekspluatācijas laikā tiek veiktas regulāras tehniskās pārbaudes un apkopes atbilstoši ražotāja prasībām, sertifikācijas prasībām un piemērojamajiem tehniskajiem standartiem, šo pārbaužu rezultāti var būt nozīmīgs informācijas avots, veicot LBN 405-21 noteikto periodisko tehnisko apsekošanu. Tomēr minētās pārbaudes pēc to mērķa, satura un veicēja kompetences var atšķirties, un to veikšana pati par sevi nav pamats LBN 405-21 noteiktās periodiskās tehniskās apsekošanas prasības nepiemērošanai.
Anotācija papildināta:
Veicot vēja elektrostacijas periodisko tehnisko apsekošanu, būvkonstrukciju tehniskā stāvokļa novērtēšanai tehniskās apsekošanas veicējs var izmantot arī būves ekspluatācijas laikā sagatavoto tehnisko dokumentāciju un iepriekš veikto pārbaužu rezultātus. Tie var ietvert vēja elektrostacijas ražotāja (OEM), tā pilnvarota servisa uzņēmuma, sertifikācijas institūcijas vai cita kompetenta tehniskā eksperta veiktās tehniskās pārbaudes un inspekcijas, tehniskās apkopes dokumentāciju, konstrukciju pārbaudes un mērījumu rezultātus, defektu un bojājumu uzskaiti, iepriekšējo tehnisko apsekošanu rezultātus un citu pieejamo dokumentāciju, kas raksturo būvkonstrukciju tehnisko stāvokli. Tehniskās apsekošanas veicējs izvērtē minētās informācijas aktualitāti un atbilstību un veic nepieciešamās pārbaudes, lai noteiktu būvkonstrukciju tehnisko stāvokli.

	2.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums (FM - 06.08.2026.)
Lūdzam izvērtēt iespēju papildināt anotāciju ar skaidrojumu par izvēlēto 60 metru augstuma kritēriju un periodiskās tehniskās apsekošanas intervālu (reizi 10 gados). Papildu skaidrojums anotācijā veicinātu pilnīgāku izpratni par izvēlēto regulējuma risinājumu.
Piedāvātā redakcija
-
	Ņemts vērā
Anotācija papildināta ar skaidrojumu, ka 60 metru augstuma kritērijs izvēlēts, ņemot vērā nepieciešamību noteikt prioritāru periodiskās tehniskās apsekošanas pienākumu augstām inženierbūvēm, kuru konstrukcijas ekspluatācijas laikā ir pakļautas būtiskām vēja slodzēm, dinamiskām slodzēm, vibrācijām, nogurumam un citiem vides iedarbības faktoriem. Palielinoties būves augstumam, palielinās vēja iedarbības un ar to saistīto dinamisko efektu nozīme. 60 metru robeža noteikta kā praktisks riska kritērijs, lai periodiskās tehniskās apsekošanas pienākumu attiecinātu uz augstākajām vēja elektrostacijām, torņiem un mastiem, vienlaikus neradot nesamērīgu slogu ievērojami plašākam zemāku inženierbūvju lokam. Minētais augstuma kritērijs nav saistīts ar būves grupu, bet ir izvēlēts, ņemot vērā  nepieciešamību prioritāri uzraudzīt augstas inženierbūves.

Periodiskās tehniskās apsekošanas intervāls – ne retāk kā reizi 10 gados – izvēlēts, ņemot vērā nepieciešamību nodrošināt regulāru, bet samērīgu būves tehniskā stāvokļa pārbaudi. Desmit gadu intervāls nodrošina, ka būves tehniskais stāvoklis tiek sistemātiski izvērtēts visā tās ekspluatācijas laikā, vienlaikus ņemot vērā, ka būves tehniskais stāvoklis tiek uzraudzīts arī tās ikdienas ekspluatācijas, uzturēšanas un tehniskās apkopes ietvaros. Tādējādi periodiskā tehniskā apsekošana reizi 10 gados ir papildu preventīvs kontroles mehānisms, nevis vienīgais būves tehniskā stāvokļa uzraudzības veids.

	Priekšlikums (KEM - 07.08.2026.)
Klimata un enerģētikas ministrija, pamatojoties uz AS "Augstsprieguma tīkls" izvērtējumu, lūdz precizēt anotāciju, papildinot to ar skaidrojumu par grozījumu piemērošanu attiecībā uz elektroapgādes komersantu infrastruktūru.
Anotācijā kā grozījumu skartās būvju grupas ir minētas vēja elektrostacijas, torņi un masti, kuru augstums pārsniedz 60 metrus, tomēr nav sniegts skaidrojums par elektroenerģijas pārvades infrastruktūru. Tādējādi praksē var rasties interpretācijas risks par to, vai jaunajā LBN 405-21 9.1.3. apakšpunktā paredzētā prasība veikt periodisku tehnisko apsekošanu ne retāk kā reizi 10 gados attiecas arī uz elektroapgādes komersantu augstajiem elektropārvades līniju balstiem un elektroapgādes komersantu apakšstaciju teritorijā izvietotām augstām būvēm, piemēram, zibensaizsardzības mastiem. Vienlaikus LBN 405-21 2.1. apakšpunktā jau ir noteikts, ka būvnormatīvs neattiecas uz elektroapgādes komersantu līnijveida (lineārajām) inženierbūvēm un ar tām saistītajām transformatoru apakšstaciju un sadalietaišu ēkām. Elektropārvades līniju balsti ir uzskatāmi par šo līnijveida inženierbūvju sastāvdaļu, tādēļ anotācijā būtu lietderīgi nepārprotami norādīt, ka minētie grozījumi nav attiecināmi uz šādiem objektiem. Tāpat būtu lietderīgi šo pašu neattiecināšanas principu piemērot arī pārējai energoapgādes komersanta infrastruktūrai, t.i., elektroapgādes komersantu apakšstaciju teritorijā izvietotām augstām būvēm.
Lai veicinātu vienveidīgu tiesību normas izpratni un piemērošanu, kā arī novērstu iespējamas interpretācijas atšķirības attiecībā uz elektroenerģijas tīkla infrastruktūru, lūdzam anotāciju papildināt ar šādu skaidrojumu:
"Grozījumos paredzētā prasība veikt periodisku tehnisko apsekošanu vēja elektrostacijām, torņiem un mastiem, kuru augstums pārsniedz 60 metrus, nav attiecināma uz elektroapgādes komersantu līnijveida (lineārajām) inženierbūvēm un to sastāvā esošajiem elektropārvades līniju balstiem, kā arī ar šīm līnijveida inženierbūvēm saistītajām transformatoru apakšstaciju un sadalietaišu ēkām, ciktāl uz tām saskaņā ar LBN 405-21 2.1. apakšpunktu neattiecas būvnormatīva piemērošanas joma. Tāpat minētā prasība nav attiecināma uz elektroapgādes komersantu apakšstaciju teritorijā izvietotām būvēm un inženierbūvēm, kas funkcionāli nodrošina elektroenerģijas sistēmas infrastruktūras darbību."
Piedāvātā redakcija
-
	Ņemts vērā
Anotācija papildināta ar skaidrojumu, ka LBN 405-21 grozījumos paredzētā prasība veikt periodisku tehnisko apsekošanu vēja elektrostacijām, torņiem un mastiem, kuru augstums pārsniedz 60 metrus, nav attiecināma uz elektroapgādes komersantu līnijveida (lineārajām) inženierbūvēm un to sastāvā esošajiem elektropārvades līniju balstiem, kā arī ar šīm līnijveida inženierbūvēm saistītajām transformatoru apakšstaciju un sadalietaišu ēkām, ciktāl uz tām saskaņā ar LBN 405-21 2.1. apakšpunktu neattiecas būvnormatīva piemērošanas joma. Tāpat minētā prasība nav attiecināma uz elektroapgādes komersantu apakšstaciju teritorijā izvietotām būvēm un inženierbūvēm, kas funkcionāli nodrošina elektroenerģijas sistēmas infrastruktūras darbību.

